תרחיש פתיחה לסימולציה – 15 בספטמבר 2017

ב-15 במאי 2107 - יום "הנכבה", פרצו **מהומות קשות** בשטחים וזאת לאחר העברת חוק ההסדרה בכנסת בקריאה שלישית, העברת החוק לסיפוח מעלה אדומים בקריאה ראשונה והצהרת הנשיא **טרמפ** כי אין בכוונתו להפעיל את ה-WAIVER בנוגע לחוק העברת השגרירות האמריקאית לירושלים. המהומות, שהחלו בתהלוכות המוניות בתוך הכפרים וסביב המחסומים הידרדרו במהירות להפגנות אלימות בכל ערי הגדה ובעיקר בחברון, בשכם, בג'נין ואף ברמאללה.

**בשלב הראשון של המהומות** – עד לתחילת יולי - נהרגו בהתנגשויות כ-60 פלסטינים. בהמשך, בעקבות שמועות על חברי כנסת ישראלים שהצליחו להיכנס להר הבית החל גל **פיגועי התאבדות** בתל אביב ובירושלים, בהם נהרגו עד היום 14 אזרחים ישראלים. החמאס קיבל אחריות על פיגועי ההתאבדות ודובר החמאס הודיע כי "מי שפגע בקדושתה של ירושלים הוא האחראי על נהרות הדם שעוד ישטפו את תל אביב".

**בנאום ההתפטרות שלו** ששודר ביום "הנכסה" ב-6 ביוני, במלאת חמישים שנה למלחמת ששת הימים, הצהיר **אבו מאזן** כי ישראל הוכיחה סופית שהיא רוצה לחסל את החלום הפלסטיני ולקבור את רעיון שתי המדינות וזאת בתמיכת ארה"ב. כשהוא מזיל דמעות אמר א"מ כי לצערו הדרך שהוא הוביל המבוססת על משא ומתן ללא אלימות נכשלה והוא "מוסר את המפתחות" ויתפטר מתפקידו בתוך ששים יום. הוא הכריז על כינוס היסטורי של המל"פ וקרא לנציגי כלל הארגונים הפלסטינים, "כולל אחינו בחמאס" להתאחד , "שכן יהיה עלינו לקבל החלטות היסטוריות לגבי המשך מאבקינו הלאומי בדרכים חדשות".

בעקבות התפטרות אבו מאזן התכנס המל"פ בהרכב חלקי, עקב צעדים ישראליים למניעת כניסות ומעצרים של חלק מחבריו, כאשר בכירי החמאס מצטרפים לדיונים באמצעות שיחת וידאו, והחליט על מינויו הזמני של **רמי חמדאללה** לממלא מקום יו"ר הרש"פ, ועל בחירות שיתקיימו בתוך 90 יום.

 מאבק הירושה בעיצומו בין ג'יבריל ראג'וב, סאאב עריקאת ומוחמד דחלאן שחזר לשטח כאשר ברקע פועלים גם מרוואן ברגותי וראשי המנגנונים ובעיקר Majid Farag. המנגנונים הפלסטינים החליטו על השעיה זמנית של התאום הביטחוני עם ישראל, ובשטח יש סימנים כי שיתוף הפעולה כבר הופסק.

**שר הביטחון ליברמן** הודיע כי "ברוך שפטרנו" מעונשו של אבו מאזן שהיה חלק מהבעיה ולא חלק מהפתרון. שר הביטחון הביע תקווה כי תקום הנהגה פלסטינית המחויבת באמת לפתרון של שלום ולא רק לדיבורים כפולי פנים.

**הנשיא א-סיסי והמלך עבדאללה** יצאו בהודעה משותפת והכריזו כי סיפוח מעלה אדומים יגרום להחזרת שגריריהם מישראל להתייעצויות, ויתכן שיביא לבחינה מחדש של היחסים. הם קראו לאבו מאזן לחזור בו מהתפטרותו והבטיחו כי ימשיכו לתמול במאבקו הצודק של העם הפלסטיני. גם מלך סעודיה מסר לתקשורת כי הוא מודאג מאוד מהידרדרות המצב וקרא לכל הצדדים לנהוג באיפוק.

בעקבות ההתפתחויות פרצו **מהומות קשות בכל רחבי העולם המוסלמי**, בעיקר נגד שגרירויות ארה"ב. להפגנות ההמוניות נוספו גם פיגועי ירי כנגד דיפלומטים אמריקאים ובני משפחותיהם במלזיה, אינדונזיה ובריסל. עד עתה נהרגו כ-5 דיפלומטים אמריקאים ב-3 פיגועי התאבדות וירי.

בעיתונות הפלסטינית מדווח על התקדמות גדולה במגעים בין חמאס לרש"פ **לקראת הסכם פיוס**. לדברי איסמעיל הנייה מנהיגה של חמאס, כל הפלסטינים מבינים היום מבינה היום שדרכו של א"מ נכשלה וישראל לא מתכוונת לתת לפלסטינים מדינה בשום גבולות והיא פועלת למחיקת הקשר בין הפלסטינים לירושלים. נמסר כי חמאס נוטה להשתתף בבחירות שיתקיימו בשטחים ורואה בכך הזדמנות לאחד מחדש את שתי חלקי העם הפלסטיני תחת שלטונו.

**ב-1 לספטמבר צייץ הנשיא טרמפ** כי המהומות בעולם המוסלמי שכבר הביאו לירידות שערים גדולות בבורסות בארה"ב וברחבי העולם מסכנות את היציבות העולמית והכלכלה האמריקאית. **בשיחה עם המלך סלמן מסעודיה** אמר שהוא "עדיין מחויב לפתרון שתי המדינות והעברת השגרירות לירושלים אינה קובעת דבר בקשר לסטאטוס הסופי של ירושלים, שיוכל להיקבע רק במו"מ בין הצדדים". טרמפ הביע גם את מחויבות ארה"ב לשמירת הסטאטוס קוו במקומות הקדושים.

הנשיא **פוטין** אומר כי ההסכמה אליה הגיע עם הנשיא טרמפ במפגש הפסגה שלהם בחודש יולי, הידועה בפי הפרשנים בשם –The Grand Bargain" ", הכוללת(בנוסף להכרת ארה"ב בסיפוח קרים וביטול הסנקציות על רוסיה תמורת לוחמה בדאע"ש, ו"מפת דרכים" לעזיבת בשאר את השלטון והעברת השלטון למועצה זמנית), גם מתווה לפתרון הסוגיה הפלסטינית, כחלק מהמאמצים להביא להחזרת היציבות במזה"ת. לדבריו יש להביא פתרון לבעיה הפלסטינית באמצעות הקמת מדינה פלסטינית שבירתה בירושלים ומוסקבה מוכנה לארח ועידה בינ"ל בהשתתפות כל הצדדים לפתרון המצב. למרות ההסכמות אליהם הגיעו הרוסים עם האמריקאים נמסר על פעילות מתגרה של מטוסים רוסיים בקרבת המדינות הבלטיות וחוליות חבלה בלתי מזוהות הפעילות בשטח.

**האופוזיציה** בראשות יש עתיד הגישה הצעות אי אמון בממשלה. תנועת כולנו שוקלת את דרכה. מנגד מתקיימות הפגנות של פעילי שמאל הקוראות לפתיחת מו"מ עם הפלסטינים ללא תנאים מוקדמים והפגנות רחבות, חלקן אלימות של **ערביי ישראל.**

**ברצועת עזה** מחריף המשבר ההומניטארי ובנוסף להפסקות החשמל התכופות ישנם כבר אזורים נרחבים בהם המים אינם ראויים לשתייה. בדיווח למועצת הביטחון במסגרת דיון מזה"ת החודשי מסר שליח האו"ם לשטחים ניקולאי מלדנוב כי המוסדות ההומניטאריים ברצועה, בדגש על אונר"א בסכנת קריסה מיידית. גם האבטלה שמגיעה היום לכ-40% מייצרת תסכול רב.

**הזרוע הצבאית של חמאס** הודיעה כי היא מוכנה באופן מלא לעימות שבו "האויב הציוני ישלם מחיר יקר שעוד לא שילם עד היום". בשטח ניכרות הכנות קדחתניות של הזרוע הצבאית לעימות ברצועה. כזכור פיגוע מנהרה אחד שבוצע ב-20 ביוני לא הביא לתוצאות המקוות מבחינת חמאס והמחבלים נורו מיד עם יציאתם מהמנהרה באזור נחל עוז. שר הביטחון ליברמן שב והצהיר **כי העימות הבא בעזה יהיה העימות האחרון וכי חמאס יופל ויוחלף.** הכתבים הצבאיים מדווחים על הכנות נרחבות של צה"ל לעימות בעזה.

בבחירות **באיראן** שהתקיימו באפריל רוחאני ניצח בהפרש זעום. הודעתו של הנשיא טרמפ בעקבות פגישתו עם ראה"מ נתניהו לפיה הוא שוקל דרכים אופרטיביות **לביטול הסכם הגרעין עם איראן** והחלטת הסנקציות החדשה אותה דוחפת ארה"ב על רקע ניסויי הטילים של איראן הביאה להצהרות לוחמניות של מנהיגי איראן, כולל כאלה המתייחסות להאצת תכנית הגרעין במידה שההסכם יבוטל. רח"ט מחקר של אמ"ן טען, בהופעה בועדת חוץ וביטחון, כי **התהדק הקשר מאד בין הזרוע הצבאית של חמאס עם איראן**.

**חיזבאללה** שואב עידוד מהמצב בסוריה ומההסכמה של טרמפ עם פוטין והודיע כי מתקרבת השעה לחזור ולרכז את המאמץ בהתנגדות לישראל שהיא האויב מספר אחת של הארגון. בנאום שזכה לכינוי "קורי העכביש 2" הצהיר מזכ"ל חיזבאללה נסראללה כי ישראל לא תעמוד במלחמה בשתי זירות במקביל וכי ארגונו מכין הפתעות מסוגיות שונים שעוד לא נשמעו כמוהן - בים, באוויר וביבשה. תושבים בישובי הצפון חוזרים ואומרים שהם שומעים הדי פיצוצים וחפירות מתחת לאדמה.

בעקבות חקיקת הסיפוח והבנייה המסיבית בהתנחלויות עליה הכריז ראה"מ עם חזרתו מהביקור בוושינגטון **הודיעה התובעת הכללית של ה-ICC**  **על פתיחת חקירה רשמית** בתיק ההתנחלויות ובתיק "פשעי המלחמה הישראלים" . משפטנים אומרים שלא ירחק היום ומנהגים ישראלים – פוליטיקאים אף קצינים בכירים יוזמנו לחקירה. בתגובה ביטל ממשל טרמפ את הסיוע לרש"פ והודיע על סגירת משרדי הרשות בוושינגטון.

בעקבות העברת החוק לסיפוח מעלה אדומים בקריאה ראשונה התכנסו **שרי החוץ של האיחוד האירופי** והחליטו על **הקמת ועדה שתגבש חבילת סנקציות על ישראל** שתופעל במקרה שהחוק יעבור בקריאה שלישית. בריטניה התנגדה להחלטה באופן רפה (נראה שלאור המו"מ על ה"ברקסיט" אין לה יכולת ממשית להתנגד) וגם שאר חברותיה של ישראל הודיעו כי לא יוכלו להגן עליה. כמו כן, בתגובה להתפתחויות הכירו עשרה פרלמנטים של מדינות באיחוד האירופי במדינת פלסטין ובהן צרפת, איטליה וספרד. כמו כן שרי החוץ של מספר מדינות אירופיות קראו לחייב ישראלים הגרים מעבר לקו הירוק לקבל אשרת כניסה למדינות האיחוד.

במקביל **תנועת ה-BDS** ממשיכה לצבור הצלחות ורשת הסופרמרקטים הצרפתית הגדולה 'Carrefour' הודיעה על הפסקת מכירת מוצרים שמקורם מישראל.

**מלך ירדן** **עבדאללה** אומר כי ההחלטה האמריקאית על העברת השגרירות הייתה טעות היסטורית. ממשלת ירדן פירסמה הודעה בה היא מגנה את האלימות של כוחות הביטחון הישראליים ומאיימת שתגרש את השגרירה הישראלית מרבת עמון. בבירה הירדנית מתקיימות הפגנות ענק ומשקיפים מעריכים שהמהומות מהוות איום על המשטר. כמו כן נמסר על עליה דרמטית במספר תושבי יו"ש בעלי מסמכים ירדניים או בני משפחה/עסקים בירדן המבקשים לצאת לממלכה . שר החוץ הירדני נאצר ג'ודה אמר כי "ירדן תומכת באופן מלא באינתיפאדה השלישית וכי יש להביא פעם אחת ולתמיד להקמת מדינה פלסטינית עצמאית".

על אף ההצהרות הבוטות דווח באתר"וואלה" על ביקור חשאי של שר החוץ הירדני בישראל לדון בהתפתחויות. כוחות הביטחון בירדן עדיין מראים נוכחות רבה ברחובות, וזאת לאחר פיגוע ההתאבדות המשולש של **דאעש** ברבת עמון בחודש שעבר שגבה כזכור 31 קורבנות.

תהליך ההתקרבות בין ישראל ל**תורכיה** שכבר צבר התקדמות יפה הגיע לסיומו בשלב זה בהודעה של ממשלת תורכיה כי היא מקפיאה את היחסים עם ישראל ותתרכז מעתה בהגנה על הפלסטינים, הסובלים, כדברי הנשיא ארדואן, "תחת הכיבוש האכזרי ביותר בתולדות האנושות". נמסר על משלחות של תורכיה **וקטאר** המעבירות כספים וציוד לרצועה.

**המשלחת השבדית באו"ם** הניחה, על שולחן מועצת הביטחון הצעת החלטה הקוראת לסיום הכיבוש בתוך שנתיים, הקמת מדינה פלסטינית על בסיס גבולות 67 עם חילופי שטחים מוסכמים שבירתה ירושלים המזרחית, הפסקה מוחלטת של הבנייה בהתנחלויות ופתרון צודק לבעיית הפליטים על בסיס היוזמה הערבית. כמו כן קוראת ההחלטה לקבלת פלסטין כחברה מלאה באו"ם. נוסח ההחלטה קורא לשמירה על צרכי הביטחון הלגיטימיים של ישראל ופלסטין בכל הסכם עתידי**.** בהצעת ההחלטה מובעת נכונות לשלוח כוחות שמירת שלום של האו"ם על מנת לסייע ביישום הסכמים במסגרת מתן "הגנה בינ"ל" לפלסטינים המהווים "מדינה תחת כיבוש". גרמניה וספרד הצטרפו גם הן לרשימת התומכות.

באופן לא שגרתי **פועלת סין באופן אינטנסיבי** לטובת ההחלטה וזאת במסגרת המאבק הדיפלומטי שהיא מנהלת עם הנשיא טרמפ במסגרתו נמסר על חתימת הסכם צבאי בין סין לפיליפינים ופעילות נשיא הפיליפינים לקדם חקיקת הפרלמנט שמיועדת להוציא את הבסיסים האמריקאיים מהפיליפינים תוך שנה. שגרירת ארה"ב לאו"ם **ניקי היילי** הודיעה כי **ארה"ב תטיל וטו על ההחלטה**.

לאור ההתפתחויות הנ"ל , ולאור ההפגנות הרחבות ברחבי העולם הערבי כנגד מדיניות הנשיא, גם על רקע חידוש האיסור על הגעת מהגרים/פליטים מ-7 מדינות מוסלמיות, הודיע הנשיא טרמפ בחשבון הטוויטר שלו **שיקרא בחודש הקרוב לנציגי הישראלים והפלסטינים לבוא לוושינגטון למפגש פסגה כדי "לסגור דיל"**. לדבריו הממונה על הנושא - חתנו ג'ארד קושנר - כבר מכין מתווה להסדר בעזרת המועצה לביטחון לאומי.